VCHO | Tydskrif Vir Christelike Wetenskap | Journal For Christian Scholarship | About Us
Artikels in Afrikaans, Engels en Nederlands opgestel, word ingewag.
Die afdeling Artikelvoorleggings moet vir die indiening van artikels en ander bydraes geraadpleeg word.
Die Tydskrif vir Christelike wetenskap het ten doel die daarstel van ’n forum vir (i)fundamentele navorsing binne die domeine van die natuurwetenskappe en die geesteswetenskappe en (ii)betekenisvolle interaksie tussen diverse paradigmas wat binne die domeine van filosofie en die besondere wetenskappe opereer. Hierdie voorneme voldoen aan die uitkoms van omvattende navorsing binne die domein van wetenskapsfilosofie gedurende die afgelope eenhonderd jaar, naamlik dat alle teoretiese denke deur ’n teoretiese beskouing oor die werklikheid (’n paradigma) gelei, en deur ’n finale verbintenis gerig word. Die Tydskrif vir Christelike wetenskap nooi wetenskaplikes uit al die dissiplines (sowel filosofie, as die besondere wetenskappe) om artikels oor die (filosofiese) grondslae van die onderskeie akademiese dissiplines voor te lê. Dit open die weg tot konstruktiewe gesprek rakende kwessies en stande van sake wat enige besondere filosofiese paradigma en verbintenis transendeer en terselfdertyd vir elkeen daarvan ruimte laat.
Die argiewe van Die Tydskrif vir Christelike wetenskap, tans ook Journal for Christian scholarship, word in hierdie webblad gehuisves. Die tydskrif publiseer sedert 1964 op ŉ gereelde grondslag, met minstens twee uitgawes per jaar. Hierdie webblad bevat inligting oor die bestek en fokus van Die Tydskrif vir Christelike wetenskap. Verder bevat dit die redaksionele beleid en prosedure vir die indiening van manuskripte. Manuskripte moet op die voorgeskrewe wyse ingedien word. Benewens artikels, word ander bydraes naamlik besprekings, replieke en resensies verwelkom.
Bestek en fokus
Die geakkrediteerde Tydskrif vir Christelike wetenskap bevorder Christelike wetenskap vanoor die geheelspektrum van die wetenskaplike gebiede, en vervul derhalwe ’n inter-dissiplinêre funksie. Oorspronklike, deeglik nagevorste bydraes met ’n integrale werklikheidsbeskouing word vir publikasie oorweeg. Die tydskrif bied aan outeurs die geleentheid tot kritiese, maar konstruktiewe bespreking, soos vanuit die Christelik-wetenskaplike beskouing beredeneer.
Die vereistes vir die indiening van manuskripte word in die afdeling Voorskrifte vir outeurs gevind. Manuskripte en ander bydraes (soos gespesifiseer) kan aanlyn voorgelê word.